Document ID: 32010R1099

KOMISSION ASETUS (EU) N:o 1099/2010,
annettu 26 päivänä marraskuuta 2010,
Euroopan parlamentin ja neuvoston asetuksen (EY) N:o 882/2004 täytäntöönpanosta tiettyjen muiden kuin eläinperäisten rehujen ja elintarvikkeiden tuontia koskevan tehostetun virallisen valvonnan osalta annetun asetuksen (EY) N:o 669/2009 liitteen I muuttamisesta
(ETA:n kannalta merkityksellinen teksti)
EUROOPAN KOMISSIO
ottaa huomioon Euroopan unionin toiminnasta tehdyn sopimuksen,
ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 15 artiklan 5 kohdan,
sekä katsoo seuraavaa:
(1)
Komission asetuksessa (EY) N:o 669/2009 (2) säädetään tehostettua virallista valvontaa koskevista säännöistä, joita on sovellettava kyseisen asetuksen liitteessä I lueteltujen muiden kuin eläinperäisten rehujen ja elintarvikkeiden tuonnissa niissä saapumispaikoissa, joiden kautta ne tulevat asetuksen (EY) N:o 882/2004 liitteessä I tarkoitetuille alueille.
(2)
Asetuksen (EY) N:o 669/2009 2 artiklassa säädetään, että asetuksen liitteessä I olevaa luetteloa on tarkasteltava säännöllisesti ja vähintään neljännesvuosittain ottaen huomioon vähintään kyseisessä artiklassa tarkoitetut tiedonlähteet.
(3)
Elintarvikkeita ja rehuja koskevan nopean hälytysjärjestelmän (RASFF) kautta ilmoitettujen elintarvikkeita koskevien tapahtumien esiintyminen ja merkityksellisyys, elintarvike- ja eläinlääkintätoimiston kolmansiin maihin suorittamien tarkastusmatkojen havainnot sekä jäsenvaltioiden neljännesvuosittain asetuksen (EY) N:o 669/2009 15 artiklan mukaisesti komissiolle toimittamat raportit osoittavat, että mainitun asetuksen liitteessä I olevaa luetteloa on syytä tarkistaa.
(4)
Liitettä I on tarkistettava erityisesti pienentämällä valvontatiheyttä niiden tuotteiden osalta, jotka ovat edellä mainittujen tietolähteiden mukaan yleisesti ottaen aiempaa yhdenmukaisempia asiaankuuluvan unionin lainsäädännön kanssa ja joiden virallinen valvonta nykyisellä tasolla ei enää ole perusteltua, ja lisäämällä valvontatiheyttä sellaisten tuotteiden osalta, jotka ovat samojen tietolähteiden mukaan aiempaa vähemmän yhdenmukaisia asiaankuuluvan unionin lainsäädännön kanssa ja joiden kohdalla on näin ollen tarpeen tehostaa virallista valvontaa.
(5)
Sen vuoksi asetusta (EY) N:o 669/2009 olisi muutettava.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 669/2009 liite I tämän asetuksen liitteellä.
2 artikla
Tämä asetus tulee voimaan 1 päivänä tammikuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä marraskuuta 2010.

Labels: 17
20
0
3
6
15